**BETÆNKNING**

**Afgivet af Familie- og Sundhedsudvalget**

**vedrørende**

**Forslag til Inatsisartutbeslutning om, at Naalakkersuisut pålægges at tage initiativ til at undersøge mulighed for at oprette en landsdækkende demenskoordinator. Resultatet af undersøgelsen skal fremlægges til Inatsisartut forårssamling, FM2024.**

(Medlem af Inatsisartut Paneeraq Olsen, Naleraq)

**Afgivet til forslagets 2. behandling**

Udvalget har under behandlingen bestået af:

Medlem af Inatsisartut Mala Høy Kúko, Siumut, formand

Medlem af Inatsisartut Bjørk L. Kristensen, Demokraatit, næstformand

Medlem af Inatsisartut Hans Peter Poulsen, Siumut

Medlem af Inatsisartut Mikivuk Thomassen, Inuit Ataqatigiit

Medlem af Inatsisartut Eqaluk Høegh, Inuit Ataqatigiit

Medlem af Inatsisartut Najaaraq Møller, Siumut

Medlem af Inatsisartut Paneeraq Olsen, Naleraq

Udvalget har efter 1. behandlingen 11.maj under FM2023 gennemgået forslaget.

**1. Forslagets indhold og formål**

Nærværende forslag har som formål at Naalakkersuisut pålægges at tage initiativ til at undersøge muligheden for at oprette en landsdækkende demenskoordinator og resultaterne af denne undersøgelse skal fremlægges til Inatsisartut til FM2024.

**2. Førstebehandling af forslaget i Inatsisartut**

Forslagets indhold fik god opbakning fra partierne, men Naalakkersuisut indstillede forslaget til forkastelse med den begrundelse at overvejelser om en landsdækkende demenskoordinator allerede er i gang som led i Ældrestrategien. Forslaget blev henvist til grundig udvalgsbehandling.

**3. Forslagets økonomiske konsekvenser**

Det fremgår af § 33, stk. 1, i Inatsisartuts forretningsorden, at de økonomiske og administrative konsekvenser ved realiseringen af beslutningsforslag skal beskrives i forslagets begrundelse.

Forslagsstiller har estimeret omkostningerne til realiseringen af forslaget til en årsnormering for en AC-fuldmægtig på 500.000 kr. Udvalget har ingen bemærkninger.

**4. Samråd**

Udvalget har som led i udvalgets behandling af forslaget haft Naalakkersuisoq for Sociale Anliggender, Arbejdsmarked og Indenrigsanliggenderi samråd. Kopi af samrådsindkaldelsen og kopi af Naalakkersuisoq´s talepapirer vedlagt nærværende betænkning som **bilag** **1.**

**5. Deputationer**

Ældretalsmanden har haft foretræde for udvalget i forbindelse med udvalgsbehandlingen.

**6. Udvalgets behandling af forslaget**

Det er helt klart udvalgets vurdering og overbevisning, at der er behov for en landsdækkende demenskoordinator. Når en borger får konstateret demens er der behov for omfattende støtte, rådgivning, vejledning og hjælp i dagligdagen, både hos den demensramte, men i allerhøjeste grad også de pårørende. Derudover er det udvalgets vurdering, at en landsdækkende demenskoordinator kan være med til at sikre hjælp og koordinere indsatsen fra sundhedsvæsenet og kommunerne. Med den rette uddannelse kan demenskoordinatoren også bidrage med fagligt input, faglig udvikling og rådgive alderdomshjem og plejehjem i de forskellige demensformer samt individuelt tilpasset pleje og omsorg. Derfor anser udvalget forslaget som et helt relevant tiltag og en fremtidssikring af den pleje og omsorg som et tiltagende antal ældre vil få behov for.

**6.1 Pleje og omsorg til demensramte og dennes pårørende**

Udvalget blev præsenteret for informationer om de aktuelle problemstillinger som den demensramte og familien står med i dagligdagen via Ældretalsmandens oplæg til udvalget. Behovet for pleje, støtte og hjælp i dagligdagen er stort over hele Grønland og indsatsen er forskellig fra kommune til kommune. Enkelte kommuner har 1 demenskoordinator ansat for hele kommunen. Det er udvalgets forståelse at der er behov for meget mere koordination, vidensdeling og retningslinjer til alle medarbejdere der arbejder med demens og deres pårørende.

Under samrådet gjorde Naalakkersuisoq rede for de kommende initiativer som er ved at blive planlagt. Det fremgik, at Naalakkersuisuts Ældrestrategi har et øget fokus på demens og at der er behov for styrkelse af indsatsen lokalt, nationalt og i samarbejde med relevante aktører. Der er planer om at indlede dialog med kommunerne og sundhedsvæsenet. Naalakkersuisut har således planer om både borgerrettede initiativer og den demenskampagne som blev nævnt under 1.behandlingen af forslaget.

Naalakkersuisut er ekstra opmærksomme på, at der i de enkelte alderdomshjem kan være behov for styrkelse og opmærksomhed om lovgivning omkring demens, eksempelvis Inatsisartutlov om magtanvendelse inden for det sociale område og dette er udvalget enige i. Naalakkersuisut er derfor ikke afvisende overfor overvejelser om konkret opkvalificering i kommunernes andre afdelinger.

Det er udvalgets forståelse at der er et presserende behov for opkvalificering og faglig styrkelse, hvis målsætningerne om øget indsats for demensramte og deres pårørende skal løftes. Helt grundlæggende går nærværende forslag på, at undersøge muligheden for at oprette en stilling der har en overordnet funktion, da der endnu ikke er ansat demenskoordinatorer i alle kommuner.

**Udvalgets indstillinger**

* Et flertal i udvalget bestående af repræsentanter fra Siumut og Demokraatit indstiller forslaget til forkastelse

Med disse bemærkninger, og med den i betænkningen anførte forståelse, skal udvalget overgive forslaget til 2. behandling.

|  |  |  |
| --- | --- | --- |
|  |  |  |
|  | Mala Høy Kúko  Formand |  |
|  |  |  |
| Bjørk L. Kristensen  Næstformand |  | Hans Peter Poulsen |
|  |  |  |
|  |  |  |
| Najaaraq Møller |  | Mikivsuk Thomassen |
| Eqaluk Høegh |  | Paneeraq Olsen |